b"\n_START_ARTICLE_\nEl Ban\xc3\xbas\n_START_SECTION_\nMasia\n_START_PARAGRAPH_\nMasia de planta rectangular, coberta a quatre vessants i amb una llanterna a la part central de l'edificaci\xc3\xb3. La fa\xc3\xa7ana est\xc3\xa0 situada a migdia mirant vers el serrat del Ban\xc3\xbas. Presenta un gran portal dovellat a la planta, un de rectangular i diverses finestres, a la part esquerra del primer pis s'obren quatre grans arcades d'arc rebaixat que s'aguanten sobre pilars quadrangulars, una finestra central amb l'ampit motllurat i a la part dreta un balc\xc3\xb3, al segon pis s'obren petites finestres. A llevant destaquen tres balcons al primer pis i una finestra goticitzant al segon. A tramuntana sobresurt un terrat al qual s'accedeix des del primer pis, presenta una barana de ferro i pilars de pedra. A llevant presenta, a la planta baixa tres finestres rectangulars allargades i protegides per llangardaixos; al primer pis hi un balc\xc3\xb3 i finestres i una altra al segon. Un mur de pedra i un portal conopial tanquen la lli\xc3\xa7a. _NEWLINE_\xc3\x89s constru\xc3\xafda amb ma\xc3\xa7oneria i els angles de l'edificaci\xc3\xb3 i obertures estan formades per carreus ben treballats de gres de color verd\xc3\xb3s. \xc3\x89s coberta amb teules i els r\xc3\xa0fecs presenten decoracions de teules distribu\xc3\xafdes de forma graonada._NEWLINE_Hi ha una cabana, situada davant l'era, que \xc3\xa9s de planta rectangular, coberta a dues vessants i amb el carener perpendicular a la fa\xc3\xa7ana la qual est\xc3\xa0 situada a migdia. Est\xc3\xa0 constru\xc3\xafda sobre pedra viva i aprofitant el desnivell del terreny nord-sud. La part de tramuntana \xc3\xa9s m\xc3\xa9s alta que la resta i a la banda de migdia no hi ha mur. Tots els murs s\xc3\xb3n cecs, A migdia hi ha un pilar de ma\xc3\xb3 que aguanta el cavall del carener; en aquest indret s'hi adossa a un cos de nova edificaci\xc3\xb3 i constru\xc3\xaft amb material modern. (uralita)._NEWLINE_La resta \xc3\xa9s constru\xc3\xafda amb ma\xc3\xa7oneria i carreus ben escairats als angles. La teulada \xc3\xa9s de teula i sense r\xc3\xa0fec._NEWLINE_Hi ha una finestra rectangular situada al mur de migdia de la masoveria, a la planta baixa de la fa\xc3\xa7ana principal._NEWLINE_Est\xc3\xa0 formada per tres grossos carreus, amb decoracions, a cada brancal i una llinda llisa al damunt, la part de baix tamb\xc3\xa9 \xc3\xa9s llisa. El bastiment est\xc3\xa0 dividit en quatre fulles i \xc3\xa9s protegida exteriorment per una reixa amb tires de ferro._NEWLINE_Els brancals s\xc3\xb3n decorats amb petits pilastres poligonals a la part baixa, amb soguejats i motllures als carreus del centre i a la part superior el soguejat (de la part m\xc3\xa9s interior-intrad\xc3\xb3s) \xc3\xa9s coronat per unes cares; les motllures centrals estan acabades per unes formes escaquejades i la part superior del soguejat extern ha perdut la decoraci\xc3\xb3._NEWLINE_La bassa del mas est\xc3\xa0 situada a la part sud-oest. \xc3\x89s de forma rectangular i est\xc3\xa0 formada per setze lloses rectangulars de 2m d'alt per 3m d'ample, aquestes lloses s'encaixen dins uns pilars quadrats, en total disset. Tamb\xc3\xa9 hi ha una llosa per rentar, posada horitzontalment. Actualment est\xc3\xa0 mig buida i hi ha una part que s'ha destinat a piscina. \xc3\x89s de pedra, gres. L'estat de conservaci\xc3\xb3 \xc3\xa9s mitj\xc3\xa0.\n_START_SECTION_\nMasoveria\n_START_PARAGRAPH_\nLa masoveria \xc3\xa9s un edifici de planta rectangular assentada sobre un tal\xc3\xbas. \xc3\x89s coberta a dues vessants amb el carener paral\xc2\xb7lel a la fa\xc3\xa7ana la qual est\xc3\xa0 situada a migdia, part que nom\xc3\xa9s consta de planta baixa i primer pis. Presenta un portal rectangular i dues finestres a la planta una de les quals presenta els carreus laterals treballats amb soguejat, formes geom\xc3\xa8triques i unes cares, al primer pis se n'hi obre una altra. La part de ponent es troba adossada al a lli\xc3\xa7a de la casa senyorial i s'hi observen diverses etapes constructives, tamb\xc3\xa9 s'hi adossa un cos d'una \xc3\xbanica planta i unit a la lli\xc3\xa7a de la casa abans esmentada. Tamb\xc3\xa9 hi ha un balc\xc3\xb3 amb una creu esculpida a la llinda. La part de tramuntana t\xc3\xa9 un pis m\xc3\xa9s i poques obertures. A llevant s'hi afegeix una construcci\xc3\xb3 recent que s'abriga sota la mateixa vessants de la casa. La teulada t\xc3\xa9 un r\xc3\xa0fec molt petit i els murs s\xc3\xb3n de ma\xc3\xa7oneria amb els elements de salt de pedra picada._NEWLINE_El portal, juntament amb un mur de ma\xc3\xa7oneria i diverses depend\xc3\xa8ncies agr\xc3\xadcoles, tanca la llisa del mas. Est\xc3\xa0 format per carreus i al naixement de l'arc hi ha dos quadrants amb motllures graonades a cada costat, descrivint aix\xc3\xad un arc deprimit. La llinda \xc3\xa9s d'una sola pe\xc3\xa7a i s'hi descriuen decoracions en forma de quarts de circumfer\xc3\xa8ncia que, de dos en dos, es sobreposen en l\xc3\xadnia ascendent. Al v\xc3\xa8rtex de l'arc sobresurt un escut de forma irregular, una mena de pergam\xc3\xad amb l'interior llis. \xc3\x89s esculpit en pedra de gres.\n_START_SECTION_\nOratori\n_START_PARAGRAPH_\nL'oratori del mas ha estat constru\xc3\xaft pels hereus actuals del mas i hi ha posat diversos elements comprats a antiquaris o recuperats d'altres indrets. Els seus propietaris han manifestat el desig de fer consagrar l'oratori que honora el mil\xc2\xb7lenari mas._NEWLINE_L'oratori \xc3\xa9s de planta rectangular (4mx7o 8 m) i cobert amb volta de can\xc3\xb3 rebaixada. Est\xc3\xa0 constru\xc3\xaft en un lloc on hi havien hagut unes quadres agr\xc3\xadcoles, sota els porxos que miren vers migdia. \xc3\x89s doncs una petita nau amb dues forn\xc3\xadcules d'arc de mig punt que s'obren a la paret nord i una finestra de les mateixes caracter\xc3\xadstiques que permet l'entrada de llum per la banda de migdia._NEWLINE_\xc3\x89s presidit per un altaret amb un retaule on s'hi descriu un arc de mig punt que dona suport damunt un arquitrau llis que descansa sobre capitells d'estil compost. Damunt l'arc s'hi descriuen unes arcuacions graonades que segueixen el capcer triangular del retaule. Al centre hi ha la imatge del sagrat cor, \xc3\xa9s d'embalum exempt i d'escaiola._NEWLINE_\xc3\x89s constru\xc3\xaft amb rajola vermella, la qual \xc3\xa9s pintada al volta, mentre que a terra \xc3\xa9s vista. El retaule \xc3\xa9s de fusta i daurat.\n_START_SECTION_\nHist\xc3\xb2ria\n_START_PARAGRAPH_\nLa documentaci\xc3\xb3 el mas Ban\xc3\xbas comen\xc3\xa7a l'any 1030, encara que la primera menci\xc3\xb3 directa de la fam\xc3\xadlia i mas Ban\xc3\xbas (els documents esmenten sempre la grafia Benu\xc3\xa7 o Benucci) \xc3\xa9s de l'any 1245. Des d'aleshores fins ara es poden historiar 26 generacions que per successi\xc3\xb3 normal han estat habitant el mas. El 1245 B. d'Angulo i la seva muller Arsendis estableixen a Andreu Benucci en el lloc on hi ha l'actual mas Ban\xc3\xbas, que formava part d'una gran partida de terra anomenada Guardiola (en record d'una antiga fortalesa o gu\xc3\xa0rdia). M\xc3\xa9s tard el domini alodial del Ban\xc3\xbas passa al monestir de Sant Pere de Casserres. Durant el despoblament produ\xc3\xaft per la pesta negra de 1348, el mas sobreviu i comen\xc3\xa7a a engrandir-se i la Guardiola passa a formar part del patrimoni dels Ban\xc3\xbas al mateix temps que Pere Miquel adquireix, el 1378, una casa a la ciutat de Vic i compra altres terres de les rodalies. El 1547 el mas es fusion\xc3\xa0 amb el mas Esplugues de Sant Feliu de Planeses. Fou la fusi\xc3\xb3 de dos grans masos que utilitzaven els dos noms indistintament, essent sempre el lloc de resid\xc3\xa8ncia el Ban\xc3\xbas. Aquesta situaci\xc3\xb3 s'allarg\xc3\xa0 fins que el 1895 es legalitz\xc3\xa0 l'\xc3\xbas del cognom Ban\xc3\xbas. Al segle XVIII adquiriren una altra casa a Vic i m\xc3\xa9s tard a Barcelona, de manera que el mas qued\xc3\xa0 despoblat durant un temps dels seus propietaris; per\xc3\xb2 actualment torna a estar habitat pels seus hereus els quals porten l'explotaci\xc3\xb3 agr\xc3\xadcola de la casa i vetllen per la seva conservaci\xc3\xb3._NEWLINE_Segons Camps i Arboix, el projectista del mas sembla haver vingut de Fran\xc3\xa7a, i l'arquitectura s'assembla a la del Cavaller de Vidr\xc3\xa0._NEWLINE_Dates de les llindes: 1773, 1775, 1749, 1763 i 1776._NEWLINE_La hist\xc3\xb2ria dels altres elements (cabana, finestra, bassa, masoveria i portal) va unida a la del mas."